钦定古今图书集成/方舆汇编/职方典/第1166卷 > 《陈士元志》习尚仁义民淳而俗美余生也后不
## 钦定古今图书集成/方舆汇编/职方典/第1166卷 > 《陈士元志》习尚仁义民淳而俗美余生也后不

及睹先民之懿范。尝闻先人言：“弘治已前，邑俗椎朴长厚，少机心，钜门鸿族，亦无缛礼。有䜩集，持片刺相邀，客至则设短案，不具丰席。庠士长者，有事学宫，则青衿辈执役如子弟僮仆无愧色。正德末年，此风顿改。近年䜩集，烦缛无节，庠中小子或与长者抗席矣。然故家崇儒雅，喜文学，齐民好气多哗，则犹夫昔焉。” 盖土壤视邻邑，独硗瘠，农夫贫苦俭啬。绅衿先生，多好清修，砺名检，亦鲜千金之家。嘉靖间，余玉崖先生讲学西河之上，位至卿贰，家如寒素，戚里化之。市廛富贾，不得与孝廉、庠士齿，史掾以下，不得呼“缙绅先生” 字。盖安于习惯，非强之也。

士子负志勤诵，读制举业，代有闻人，故甲第为盛。其留心古学，寄兴诗赋者，亦复不少。至于专经之学，《诗》《易》为多，书次之，《春秋》《戴记》晨星而已。主仆名分，令甲昭然。自兵燹之后，故家式微，悍仆尾大，稍为整顿，则反噬随之，习成讼棍，造捏款件，挟制官吏，凌轹缙绅，与《孝感志》载者，比比而是。

孝感县

邑负山滨湖，其山耸峻，故气多亢爽；其水清折，故人多颖秀。

五乡业各不同。白云之人，负山耕种，射猎采药，多薪烧炭，绩蔴为葛，皆可自赡。郭下地瘠，人亦少纤。然二乡文风不盛，又气劲易为斗，故乱离之际，二乡独以旗鼓见也。广阳诸赵弘乐，地滨湖，少有鱼利，其性靡，故苦窳无积聚。然子弟好学，人文之盛，弘、广为最，诸赵次之。

士习素尚朴遫，后来渐入风雅，科第日盛，弦诵日增，声施子史，人人赤帜矣。至于论道讲学，技艺仙释，亦间一问津焉。

士子治经，《毛诗》居多，《尚书》次之，《春秋戴记》又次之。惟《周易》不治，盖邑中从无以此经获隽者云。民素纯朴，今颇尚气健讼，每因睚眦小忿，肤受罔上。各以告多，先准衙门，大者为胜。且必诡籍相蒙，诳行隔属。盖其意不必计较赢输，而在蔓引株连，巧行拖害，与应城同。虽先后有司力加禁饬，而讦风不息，以期无讼，难矣哉。

投缳、赴水、自刎、服毒诸图赖，往岁多有死家谓之为“苦主” ，敌家谓之“凶手。” 一人死，则其家鸠众拥死人入敌家行掠，曰“打掳” ，不待对簿，而敌已破家矣。今幸奉严禁，诸凡自杀者概置不问。年来渐知图赖无益人命之重，讼赖以稍息。《随州》